 ເຊື່ອກັນວ່າ ເຮືອບິນຂອງ AirAsia ຕົກຢູ່ພື້ນທະເລແລ້ວ
ເຮືອບິນ Airbus 320 ຂອງສາຍການບິນ Air Asia ທີ່ບັນຈຸຄົນໂດຍສານ ແລະຈຸບິນ 162 ຄົນ ໄດ້ຫາຍສາບສູນໄປ ໃນວັນອາທິດວານນີ້ ຢູ່ນອກຝັ່ງທະເລ ຂອງອິນໂດເນເຊຍ.
ຫົວໜ້າອົງການຊອກຄົ້ນແລະຊ່ອຍກູ້ໄພອິນໂດເນເຊຍ ກ່າວ ວ່າ ເຮືອບິນໄອພົ່ນໂດຍສານຂອງສາຍການບິນ AirAsia ເບິ່ງຄືວ່າຕົກຢູ່ ທ່ານ Bambang Sulistyo ກ່າວຕໍ່ບັນດານັກຂ່າວທີ່ນະຄອນ ຫຼວງ Jakarta ໃນວັນຈັນມື້ນີ້ວ່າ ສັນນິຖານກັນວ່າ ເຮືອບິນAirbus 320 ລຳນັ້ນ ພອມກັບຄົນໂດຍສານແລະຈຸບິນ 162ຄົນ ໄດ້ເກີດອຸບັດເຫດຕົກລົງໃນວັນອາທິດວານນີ້ ນອກຝັ່ງທະເລຂອງອິນໂດເນເຊຍ ໃນທະເລຈາວາ ທ່ານ Sulistyo ກ່າວວ່າ ການຊອກຄົ້ນຫາເຮືອບິນລຳທີ່ຫາຍສາບສູນໄປນີ້ ໄດ້ດຳເນີນຕໍ່ໄປ ໃນວັນຈັນມື້ນີ້ ໃນຂະນະທີ່ພວກຍາດຕິພີ່ນ້ອງທີ່ໂສກເສົ້າເສຍໃຈ ຂອງຜູ້ໂດຍສານ ພະຍາຍາມຊອກຫາຮ່ອງຮອຍແຫ່ງຄວາມຫວັງຢູ່ນີ້ ຄວາມ ພະຍາຍາມໃນການຊອກຄົ້ນຫາຢ່າງຂະໜານໃຫຍ່ຂອງ ນາໆຊາດ ແມ່ນປະກອບດ້ວຍພວກເຮືອ ເຮືອບິນ ຕະຫຼອດທັງ ເຮືອບິນເຮລີຄອບເຕີ ທີ່ຫຼາຍປະເທດໄດ້ສະເໜີໃຫ້ການຊ່ອຍເຫຼືອ ຮວມທັງສະຫະລັດນຳ ມີລາຍງານວ່າ ໄດ້ເຫັນພົບເຫັນຊາກຫັກພັງບາງຢ່າງໃນບໍລິເວນທີ່ມີການຊອກຄົ້ນກັນ ຢ່າງໃຫຍ່ນັ້ນ ແຕ່ບໍ່ມີຮ່ອງຮອຍໃດໆທີ່ສະແດງໃຫ້ເຫັນວ່າ ສິ່ງເຫຼົ່ານັ້ນມາຈາກເຮືອບິນ ລຳທີ່ຫາຍສາບສູນໄປ ຖ້ຽວບິນ QZ 851 ກຳລັງບິນໄປຮອດເຄິ່ງທາງ ຈາກເມືອງສຸຣາບາຢາ ຂອງອິນໂດເນເຊຍ ໄປຍັງສິງກະໂປ ເວລາມັນຫາຍສາບສູນໄປໃນເຊົ້າວັນອາທິດວານນີ້ ນັກບິນຂອງເຮືອບິນລຳນີ້ ໄດ້ຂໍອະນຸຍາດຈາກຫໍຄວບຄຸມການບິນ ເພື່ອ ບິນຂຶ້ນສູງຕື່ມອີກ ປະມານ 1800 ແມັດ ເພື່ອຫຼີກລ້ຽງພາຍຸ ເຈົ້າໜ້າທີ່ກະຊວງຂົນສົ່ງອິນໂດເນເຊຍທ່ານໜຶ່ງ ກ່າວວ່າ ການຂໍອະນຸຍາດນັ້ນໄດ້ຖືກປະຕິເສດ ເພາະວ່າ ມີເຮືອບິນອີກລຳໜຶ່ງກຳລັງບິນຢູ່ ໃນບໍລິເວນນັ້ນ ຫຼັງຈາກນັ້ນ ການຕິດຕໍ່ກັນໄດ້ມິດງຽບໄປ ພວກຄວບຄຸມການບິນ ບໍ່ໄດ້ຮັບການຮ້ອງຂໍ ຄວາມຊ່ອຍເຫຼືອໃດໆອີກຈາກນັກບິນ ທ່ານ Tony Fernandes ຫົວໜ່າບໍລິຫານບໍລິສັດການບິນ AirAsia ກ່າວວ່າ ທ່ານມີຄວາມເສຍໃຈຫຼາຍ ແລະບໍ່ຢາກຈະເຊື່ອໃນສິ່ງທີ່ເກີດຂຶ້ນນັ້ນ ທ່ານກ່າວຕໍ່ໄປວ່າ ບູລິມະ ສິດທຳອິດຂອງສາຍການບິນ ບັດນີ້ແມ່ນຊ່ວຍເຫລືອດູແລພວກຄອບຄົວຂອງພວກຄົນ ໂດຍສານແລະຈຸບິນ ແລະໃຫ້ການຮ່ວມໄມ້ຮ່ວມມືຢ່າງເຕັມສ່ວນກັບການສືບສວນສອບ ສວນ ທ່ານ Fernandes ກ່າວຕື່ມວ່າ ທ່ານບໍ່ຢາກສັນນິຖານ ວ່າມີຫຍັງເກີດຂຶ້ນກັບເຮືອ ບິນລຳນັ້ນ ພວກ ຄົນໂດຍສານແມ່ນຮວມທັງຊາວອິນໂດເນເຊຍ 149 ຄົນ ຊາວເກົາຫຼີໃຕ້ 3 ຄົນ  ຊາວອັງກິດຄົນໜຶ່ງ ຊາວມາເລເຊຍຄົນໜຶ່ງ ແລະຊາວສິງກະໂປຄົນໜຶ່ງ ພວກຈຸບິນ 7 ຄົນ ແມ່ນຮວມທັງຊາວອິນໂດເນເຊຍ 6 ຄົນ ແລະຄູ່ນັກບິນແມ່ນຊາວຝຣັ່ງ